

VLADA REPUBLIKE HRVATSKE

Zagreb, 2. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na dopunsko zastupničko pitanje Ranka Ostojića, u vezi sa Sporazumom o razumijevanju i poslovnoj suradnji između Hrvatske elektroprivrede d.d. i ukrajinske energetske grupacije DTEK |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Dopunsko zastupničko pitanje Ranka Ostojića, u vezi sa Sporazumom o razumijevanju i poslovnoj suradnji između Hrvatske elektroprivrede d.d. i ukrajinske energetske grupacije DTEK - odgovor Vlade

Zastupnik u Hrvatskome saboru, Ranko Ostojić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), dopunsko zastupničko pitanje u vezi sa Sporazumom o razumijevanju i poslovnoj suradnji između Hrvatske elektroprivrede d.d. i ukrajinske energetske grupacije DTEK.

Na navedeno dopunsko zastupničko pitanje Vlada Republike Hrvatske, daje sljedeći odgovor:

Predsjednik Uprave društva Hrvatska elektroprivreda d.d. (u daljnjem tekstu: HEP), kao zakonski zastupnik HEP-a, društvo zastupa samostalno i pojedinačno, te je predmetni Sporazum o razumijevanju i poslovnoj suradnji između Hrvatske elektroprivrede d.d. i Tovarystvo z obmezhenoyu vidpovidalnistyu - DTEK (u daljnjem tekstu: Sporazum), potpisao u skladu sa Zakonom o trgovačkim društvima (Narodne novine, br. 111/93, 34/99, 121/99, 52/00 - Odluka Ustavnog suda Republike Hrvatske, 118/03, 107/07, 146/08, 137/09, 111/12, 125/11, 68/13, 110/15 i 40/19) i internim aktima društva HEP.

Temeljem Sporazuma nisu sklapani posebni pojedinačni komercijalni ugovori neposrednim pogodbama. HEP, kao i drugi sudionici na europskim tržištima iz ostalih zemalja Europske unije, osim na javnim natječajima, određene količine električne energije kupuje na slobodnom tržištu brokerskih platformi i na burzama. U svim navedenim slučajevima električna energija se nabavlja na tržišnim načelima, tj. nadmetanjima, što znači da se izabire najpovoljnija ponuda.

Nadalje, Sporazum nije ugovor obveznopravnog i komercijalnog karaktera niti se njime uređuju odnosi na području tržišne djelatnosti u energetici. Nastavno navedenom, HEP nije bio obvezan o istome obavijestiti Glavnu upravu za tržišno natjecanje Europske komisije.

Komunikacija HEP-a s državnim tijelima u vezi s organizacijom događaja potpisivanja Sporazuma odvijala se na uobičajen način i prema standardnoj proceduri predviđenoj za organiziranje javnih događaja uz nazočnost visokih gostiju. Nazočnost članova Vlade Republike Hrvatske na događaju bila je usklađena s njihovim protokolarnim obvezama na dan 10. listopada 2019. godine.

Sukladno internim aktima HEP-a, uzimajući u obzir karakter i pravnu prirodu dokumenta, nije postojala obveza dostave predmetnog Sporazuma niti obavijesti o njegovom potpisivanju Nadzornom odboru i Skupštini HEP-a.

Vlada Republike Hrvatske napominje da se u ovom slučaju postupilo kao i u brojnim prethodnim slučajevima potpisivanja dokumenata sličnog neobvezujućeg protokolarnog karaktera.

Eventualno potrebna dodatna obrazloženja u vezi s pitanjem zastupnika, dat će dr. sc. Tomislav Ćorić, ministar zaštite okoliša i energetike.

PREDSJEDNIK

mr. sc. Andrej Plenković